
הכנסת העשרים
מושב שני
<פרוטוקול מס' 336>
מישיבת ועדת העבודה, הרווחה והבריאות
יום שני, כ"ו בתמוז התשע"ו (01 באוגוסט 2016), שעה 13:50
<סדר היום:>
<הצעת חוק דמי מחלה (היעדרות בשל מחלת ילד) (תיקון - חישוב דמי מחלה בעת היעדרות לסירוגין של העובד ובן זוגו), התשע"ו-2016>
נכחו:

<חברי הוועדה:> 
מירב בן ארי – מ"מ היו"ר
חברי הכנסת:
מרב מיכאלי
עבדאללה אבו מערוף

רועי פולקמן

רחל עזריה
<מוזמנים:> 
	עוזרת ראשית, לשכה משפטית, משרד הכלכלה והתעשייה  
	–
	עלי מהנא

	מנהלת תחום מחקר כלכלי, התאחדות התעשיינים 
	–
	מילה סויפר פז

	רפרנט תחום תעסוקה באגף תקציבים 
	–
	אורי שיינין

	לשכה משפטית, משרד הכלכלה
	–
	איילת וולברג

	
	
	


לרשימת השדלנים שנכחו בדיון – ראו בקישור זה.

<ייעוץ משפטי:>
נירה לאמעי רכלבסקי 
<מנהל/ת הוועדה:>
ענת כהן שמואל
<רישום פרלמנטרי:>
אתי בן-שמחון
<הצעת חוק דמי מחלה (היעדרות בשל מחלת ילד) (תיקון - חישוב דמי מחלה בעת היעדרות לסירוגין של העובד ובן זוגו), התשע"ו-2016,  פ/2744/20, הצעת ח"כ רועי פולקמן>
<היו"ר מירב בן ארי:>
שלום לכולם, אני מתכבדת לפתוח את הדיון של ועדת העבודה, הרווחה והבריאות. 
היום ה-1 לאוגוסט 2016, כ"ו בתמוז תשע"ו. אני אחליף את חבר הכנסת אלי אלאלוף. הנושא: הצעת חוק דמי מחלה (היעדרות בשל מחלת ילד) (תיקון - חישוב דמי מחלה בעת היעדרות לסירוגין של העובד ובן זוגו), התשע"ו-2016,  פ/2744/20, הצעת חברת הכנסת מרב מיכאלי, חבר הכנסת רועי פולקמן וחברת הכנסת רחל עזריה. 

בבקשה, חברי הכנסת המציעים. 

<מרב מיכאלי (המחנה הציוני):>
תודה רבה לך, חברתי מירב בן ארי, אני מודה לך, אין לנו באמת הרבה זמן, אז רק להגיד שאני שמחה שאנחנו מגיעות לישורת האחרונה. נצליח להעביר את זה בשנייה ושלישית כבר במושב הזה. 
חוק חשוב שישפר את חייהם של ילדות וילדים, הורות והורים, ואני מאמינה באמונה שלמה של גם מעסיקות ומעסיקים לחלק בין כולם את הנטל שהוא נטל של ימי מחלת ילדה או ילד. נאחל בריאות לכולם ולכולן ואריכות ימים. קדימה – בואו נעביר את זה. 

<היו"ר מירב בן ארי:>
תודה רבה. 

בבקשה רועי, אם תרצה להתייחס. 

<רועי פולקמן (כולנו):>
רק להודות לייעוץ המשפטי של הוועדה. 
<מרב מיכאלי (המחנה הציוני):>
היצירתי. 

<רועי פולקמן (כולנו):>
היצירתי, המחויב – תודה. כמובן גם לצוות של משרדי הממשלה שהעירו את ההערות, לדייק, כולל את הסיפור של קופות החולים – זה כן מסתבר שהייתה הערה חשובה, אני שמח שתיקנו אותה. 

<עבדאללה אבו מערוף (הרשימה המשותפת):>
אני גם חתום על החוק. אני מבין את העניין גם כאשר עבדתי כרופא, וגם המצב, ולכן החוק טוב מאוד, חברתי ממדרגה ראשונה. טוב שיהיה, וכמה שאפשר לסיים עכשיו את העניין. 
<רחל עזריה (כולנו):>
אני רוצה לברך, ובעיקר לומר שזה חלק ממקבץ חוקים שמתמודד עם השנים בשוק העבודה בישראל. יש פה איזה רגע של קואליציה, אופוזיציה שכולם מבינים שצריך לעשות סדר בנושאים האלה, וזה מאוד מבורך. 

<היו"ר מירב בן ארי:>
תודה רבה. 

בבקשה, גברתי היועצת המשפטית. 

<נירה לאמעי רכלבסקי:>
בעצם אני מקריאה את הנוסח שעבר בקריאה ראשונה. אני רוצה להעיר שהגיעה אלינו איזושהי תגובה מקופת חולים שלפיה החל בחלק מקופות החולים רופאים נותנים אישורי מחלה על שם אחד ההורים, רופא משפחה או גם רופא ילדים מסתבר. 
אנחנו לא רואים מקום בחוק כרגע לתקן את נושא אישורי המחלה מסיבה פשוטה מאוד - כשאותו הורה, אחד מההורים מגיש את ההצהרה שלו בתוספת אישור מחלה, הוא מגיש גם את ההצהרה של ההורה השני, ולכן ממילא המעביד שלו רואה שבאמת גם ההורה השני קיבל אישור ועל שם מי האישור וכדומה. אין צורך כרגע לתקן את כל אישורי המחלה, ולעשות איזשהו שינוי חוקי שאין אותו בספר החוקים כרגע דווקא בחוק הזה. זה אגבי מדיי, זה לא קשור. 
אם קופת חולים חושבת שלחוק הזה עדיף שיהיו אישורי מחלה על שם ילדים בלבד, היא יכולה לפנות לקופות החולים בעניין הזה. יכול להיות שמעסיקים גם לא ידרשו את זה, כי שוב אתה מגיש בכל מקרה הצהרה שלך ושל בן הזוג עם אישור המחלה שהוגש שניתן לך. המעסיק יכול לראות בדיוק איזה אישור ניתן.  
<עבדאללה אבו מערוף (הרשימה המשותפת):>
דרך אגב, במחשב של קופת חולים רשום חופש מחלה על שם הילד או על שם האם או האב, רשום שם, אפשר לבחור את שניהם או אחד מהם. 

<נירה לאמעי רכלבסקי:>
בדיוק. לכן בהנחיה פשוטה של משרד הבריאות יכולים לומר, חברים, אישורי מחלה לילדים על שם הילד. 

<היו"ר מירב בן ארי:>
השתכנענו. 

<נירה לאמעי רכלבסקי:>
זה משהו שמקומו בחקיקה, אני לא חושבת שתהיה בעיה. 

<היו"ר מירב בן ארי:>
נתחיל בהקראה.  

<נירה לאמעי רכלבסקי:>

הצעת חוק דמי מחלה (היעדרות בשל מחלת ילד) (תיקון - חישוב דמי מחלה בעת היעדרות לסירוגין של העובד ובן זוגו), התשע"ו-2016.

הוספת סעיף 1א1 – 1. בחוק דמי מחלה (היעדרות בשל מחלת ילד), התשנ"ג-1993, אחרי סעיף 1א יבוא:

"חישוב דמי מחלה בעדת היעדרות לסירוגין של בני זוג 1א1. 

לעניין הוראות סעיף 2(א)(1) (2) לחוק דמי מחלה, התשל"ו-1976, תימנה היעדרותו של העובד לפי סעיפים 1 או 1א, לצורך חישוב דמי מחלה, החל מהיום הראשון שבו נעדר העובד או בן זוגו בשל מחלת ילדם, ובלבד שבהצהרה שמסר העובד לפי חוק זה הוא הודיע על ימי ההיעדרות של בן זוגו מעבודתו בשל מחלת ילדם וצירף אליה הצהרה כאמור שהגיש בן זוגו במקום עבודתו". 
זה החוק, לי לא הוגשו עד לרגע זה הסתייגויות בכתב או בעל-פה. 

<היו"ר מירב בן ארי:>
הערות. 

ובכן, נעבור להצבעה - מי בעד? מי נגד? 

הצבעה

בעד – רוב
נגד – אין

<הצעת חוק דמי מחלה (היעדרות בשל מחלת ילד) (תיקון - חישוב דמי מחלה בעת היעדרות לסירוגין של העובד ובן זוגו), התשע"ו-2016, אושרה.>
<היו"ר מירב בן ארי:>
ההצעה עברה פה אחד בשעה טובה. כל הכבוד. 

<הישיבה ננעלה בשעה 14:15.>

